《锁窗寒 嘉州用梅溪体》
清代·胡薇元

岸柳扶烟，溪鱼煮雨，水天新渌。龙游小县，地势曼迥巴蜀。

泻长空乌尤塔边，乱流竞赴涪亭足。正锁窗慵起，梦魂难到，野沤沙鹿。

投宿。江城曲。看媚眼波横，蛾眉峰蹙。悠悠往事，此意分明倾属。

怅参差宵深露零，撷来豆蔻香盈掬。数归期暗想灯前卜遍鸾钗玉。

作者简介：胡薇元，字孝博，大兴籍浙江山阴人。举人，四川知县。有《天云楼诗》。